Павел Граматиков умира при неизяснени обстоятелства в Киркаловските колиби в Ениджевардарското езеро през ноември 1902 година. Според някои сведения смъртта му настъпва като резултат или на нещастен случай, или на блатна треска. Според други източници е отровен от Апостол Петков. След смъртта му, за да се избегне отмъщение, по заповед на Апостол войвода е убит синът му — Трайо. Братът на Павле, Дивиниш, който е четник на ВМОРО, след като не успява да убие Апостол, убива друг четник и минава на гръцка страна. Синът на Павле Димитър Граматиков се установява в Енидже Вардар и действа като агент от втори ред в гръцката въоръжена пропаганда в Македония. Сестрата на Павле, Тодора, се преселва и установява заедно със семейството си в България в с. Горни Воден, Асеновградско.